af nl af nl af nl af af af af af af af af af af af af af af af af af de nl af en af af af af en de nl en en ne nl nl es ru nl af en nl fr nl en de nl en nl nl nl nl nl af nl eo nl af nl nl ceb fr en nl nl
Tuisblad Monumente Wie is ons Skakels Kontak ons
Webblad onderhou deur Paul van der Merwe
Na aanleiding van die reklame rondom die onthulling van die monument in Pretoria op 19 Maart 2016, word daar verskeie dringende vrae op herhaalde basis aan die bestuur van die Dorslandtrekvereniging Swartbooisdrift gevra. Graag verskaf ons hier antwoorde sodat almal kan weet wat die standpunt van die amptelike vereniging van alle Dorslandtrekkers en hulle nasate dwarsoor die wêreld is - die Dorslandtrekvereniging Swartbooisdrift.
1. Wat is die verwarring tussen die twee verenigings ?
Die amptelike vereniging wat alle Dorslandtrekkers verteenwoordig is in 2013 tydens die fees op Swartbooisdrift gestig en bestuurslede is daar aangewys. Dit het gebeur as ‘n natuurlike uitvloeisel na jare se feeste wat al in 1950 begin het.
Die Suid- Afrikaanse vereniging is eers in 2014 in Pretoria gestig - aanvanklik bloot om Dorslandtrekafstammelinge in die Witwatersrand en Pretoria- omgewing te organiseer - waarmee die bestuur van die amptelike vereniging geen probleem gehad het nie.
Van die bestuurslede wat in daardie omgewing woonagtig is, het egter later besluit om weg te breek en is die amptelike vereniging in kennis gestel dat hulle ‘n onafhanklike Suid- Afrikaanse vereniging is wat wil hê dat alle Suid- Afrikaanse lede by hulle moet aansluit om daar ledegeld te betaal - en uit die aard van die saak om hulle eie besluite te kan neem soos nou met die monument.
2. Verskeie gerugte doen die rondte oor die monument wat in Pretoria gebou en nou onthul gaan word. Wat is die amptelike vereniging se groot besware teen die monument?
Die heel grootste beswaar is teen die vannelys wat op die monument aangebring is. Dit kan nooit volledig wees nie omdat daar nêrens 100 % betroubare bronne bestaan wat alle trekkers en hulle nasate lys nie. Die lys is dus van die begin af gedoem om onvolledig en foutief te wees wat baie skade kan berokken. As sodanig huldig dit dus nie die Dorslandtrek nie, maar bloot afstammelinge.
3. Hoe sien die amptelike vereniging die monument?
Ons standpunt was dat dit die ideale plek sou wees om die begin van die Dorslandtrek te gedenk en as sodanig beskryf moes word. Daar bestaan reeds ‘n monument vir alle Dorslandtrekkers in Angola wat hulle verblyf daar huldig. So is daar ook ‘n monument by Swartbooisdrift wat die laaste trek uit Angola na die destydse Suidwes- Afrika huldig. Verder is daar ook kleiner monumente by belangrike bakens langs die trekpad (soos bv Rietfontein, Gobabis, Rietfontein in Etosha en ook Rusplaas).
Hierdie belangrike standpunte is bloot geïgnoreer en ook die feit dat van die RSA- bestuurslede se besluit om ‘n vannelys op te sit, met ‘n oorgrote meerderheidstem van die bestuur uitgestem is. Die monument het dus bloot ‘n monument van die Suid- Afrikaanse Dorslandtrekvereniging geword wat Angola- Afrikaners en hulle nasate vereer en nie die Dorslandtrek as ‘n gebeurtenis huldig nie. Dit het dus nou in wese niks te make met die Dorslandtrekkers self nie, maar slegs met hulle nasate wat strek vanaf die tyd in Angola tot die huidige 1974 en daarna.
4. Wie se taak was dit om die monument te bou?
Die aanvanklike gedagte is deur genl. Opperman geopper om aan die amptelike bestuur van die Dorslandtrekkers voor te lê. Amptelike dokumentasie bestaan om dit te bewys. Die verkose bestuur van die Dorslandtrekvereniging Swartbooisdrift het tydens 2014 ‘n bestuurslid, wat in die Pretoria- omgewing woonagtig is, die opdrag gegee om namens die bestuur met die Voortrekkermonument se komitee te onderhandel oor die moontlikheid van 'n monument en terug te rapporteer. Geen besware of opmerkings dat die Suid- Afrikaanse lede reeds met onderhandelinge begin het om 'n monument op te rig, is ooit gemaak nie.
Enkele van die Dorslandtrekvereniging 2013 se bestuurslede het dus “verraad gepleeg” deurdat hulle buite hulle opdrag om met genl Opperman te skakel, begin het om ‘n eie vereniging op die been te bring. Die vereniging het ons gedwing om ‘n nuwe naam vir die oorspronklike vereniging te kies. Daardie lede van die oorspronklike bestuur het op twee stoele begin sit en kant gekies teen hulle oorspronklike opdraggewers. Uiteindelik het hulle hulle eie koppe gevolg en ‘n monument opgerig teen die oortuiging en amptelike besluite van die oorspronklike vereniging.
Dus: Die monument verteenwoordig nie die gedagtes van Dorslandtrekvereniging (wat in 2013 gestig is) nie, maar is slegs namens ‘n klein splintergroep opgerig en is dit vandag bloot ‘n monument wat Angola- Afrikaners se afstammelinge vereer.
5. Is iemand “amptelik aangestel” as die “navorser van die Dorslandtrek(kers)” soos in ‘n radio- onderhoud genoem?
Dr Nicol Stassen het welliswaar die Dorslandtrek gebruik om ‘n verhandeling te skryf vir sy dokorsgraad. Die verhandeling het goeie navorsing gelewer waaroor almal baie dankbaar is, maar ons moet nooit vergeet dat daar voor hom reeds ‘n baie lang lys skrywers en navorsers was - waarvan verskeie ook verhandelings vir grade ingesluit het (sien gerus ons amptelike webblad: www.dorsland.org). Die meeste van hierdie skrywers/navorsers was self Dorslandtrekkers of afstammelinge en kan ons dus nie hierdie mense die eer ontneem van die navorsing en inligting wat hulle vir ons nagelaat het nie - en is hulle werke juis daarom vir ons geweldig belangrik. Om dus die saak kortweg op te som: hy is dalk die amptelike navorser van die Dorslandtrekvereniging van Suid- Afrika, maar as amptelike vereniging eer ons alle navorsers - ook die wat nog gaan kom aangesien daar ‘n groot gros mense is wat tans baie bedrywig is in hierdie veld.
Sou daar enige verdere vrae wees, is u welkom om met ons kontak te maak. Besoek ook gerus ons webwerf by www.dorsland.org om u verder te vergewis van ons oorsprong en doel om die Dorsland geskiedenis te handhaaf soos dit gebeur het en die nodige respek aan diegene te bewys wat wel die verskriklike trek deur die “dorsland” gemaak het; wat met baie min telkens voor begin het en tog die hoogste sport bereik het deur eie harde werk en opoffering. Dis hulle wat die eer verdien op ons monumente en in ons geskiedenisboeke.
Daar is lewe onder die Afrikaners en mense wat Afrikaans praat in Namibië. Dit is bevestig by die forumgesprek, wat deur die Netwerk Christelike Afrikaner Belangegroep georganiseer is.
Op Saterdag 8 Augustus 2015 was Netwerk by die Afrikaner Kultuursentrum in Windhoek die gasheer vir verteenwoordigers van die Dorslandtrekkers Vereniging, die Namibiese Privaatskole Organisasie, die Woordfees, die Voortrekkers, Selfhelp Trust, die Professionele Vereniging vir Afrikaanse Taalonderrig in Namibië, asook Krit (boekgesprekgroep). Die teenwoordiges het geleentheid gehad om hulleself en hulle doelstellings bekend te stel. Maar daar is meer gekonsentreer op ŉ positiewe vooruitkyk ter wille van Afrikaans.
Die slotsom waartoe gekom is, is dat daar op elke terrein van historiese belang, opvoeding, kultuurbevordering, materiële bates, die jeug en die skrywerswêreld in Afrikaans gewoel word. Elkeen van die organisasies kon vertel hoedat daar sedert onafhanklikheid, toe Afrikaans onder druk van Engels as amptelike landstaal eenkant toe moes staan, verskillende persone en organisasies na vore getree het ter wille van Afrikaans. In elkeen van die organisasies is daar groei en opgewonde beplanning vir die toekoms.
Die rol van Netwerk vir Afrikanerbelange is om as skakelliggaam tussen die organisasies te dien, mettertyd ŉ administratiewe kantoor en personeel te vestig om die onderlinge bande tussen die Afrikaanse organisasies te verstewig. Daar word uitgesien na ŉ volgende Forumgesprek, maar intussen sal die organisasies wat teenwoordig was hulle datumrooster vir 2016, asook spesifieke aksies met mekaar deel. Op hierdie manier het Afrikaners mekaar versterk om in die vreugde van taal- en kultuurbevordering te deel.
(Voorsitter: Netwerk vir Afrikanerbelange)
Voor: Wilmar Fourie, Callie Opperman, Nico Tromp, Alta van der Merwe, Polla Steyn.
Agter: Neil Prinsloo, Susan Alexander, Marcia ??, Petronella Genis, Hanli Jacobs, Jurie Viljoen, Philippus Tromp.